Publication: Magyar Közlöny
Issue: MK-1999-19 (Year: 1999, Number: 19)
Era: 1990-2004
Section: 
Paragraph Index: 3

2. § A Megállapodás magyar nyelvű szövege a következő: „Megállapodás a Magyar Köztársaság Kormánya és az Egyiptomi Arab Köztársaság Kormánya között a szervezett bűnözés elleni harcban történő együttműködésről A Magyar Köztársaság Kormánya és az Egyiptomi Arab Köztársaság Kormánya (a továbbiakban: Felek), — attól a törekvéstől vezérelve, hogy ezzel hozzájáruljanak a kétoldalú kapcsolataik fejlődéséhez, — abban a meggyőződésben, hogy az együttműködés a szervezett bűnözés — beleértve a nemzetközi terrorizmust —, különösen a kábítószerekkel folytatott bűnözés, az embercsempészés elleni harcban, és ezek hatásos megakadályozásában lényeges jelentőséggel bír, tekintettel: — a New Yorkban, 1961. március 30-án kelt Egységes Kábítószer Egyezményre, valamint az 1961-ben kelt Egységes Kábítószer Egyezmény módosításáról és kiegészítéséről szóló Genfben, 1972. március 25-én kelt jegyzőkönyvre, — a pszichotrop anyagokról szóló, Bécsben, 1971. február 21-én aláírt egyezményre, — az 1988. december 20-án, a kábítószerek és pszichotrop anyagok tiltott forgalmazása elleni Bécsben kötött egyezményre, — aggodalommal a kábítószerekkel és pszichotrop anyagokkal folytatott visszaélések és azok meg nem engedett forgalmazásának világszerte tapasztalt növekedése miatt, — meggyőződve arról, hogy az embercsempészés leküzdése, a légi utak tekintetében elsősorban az indulási és a tranzitrepülőtereken kell hogy történjék, mert ezeket a személyeket csak ott lehet hatásosan kizárni a légitársaságok utasforgalmából, továbbá abban a törekvésben, hogy hatásos intézkedéseket foganatosítsanak a hamis vagy hamisított, vagy visszaélésre szánt úti okmányok használatának korlátozására, valamint a bűnös embercsempész szervezetek leküzdésére, figyelemmel: — a légi járművek fedélzetén elkövetett bűncselekményekről és egyéb cselekményekről szóló, 1963. szeptember 14-én, Tokióban kötött egyezményre, — a légi járművek jogellenes hatalomba kerítésének leküzdéséről Hágában, 1970. december 16-án kötött egyezményre, — a polgári repülés biztonsága elleni jogellenes cselekmények leküzdéséről Montrealban, 1971. szeptember 23-án kötött egyezményre, — a nemzetközileg védett személyek, köztük a diplomáciai képviselők ellen elkövetett bűncselekmények megelőzéséről, üldözéséről és büntetéséről szóló, New Yorkban, az Egyesült Nemzetek Közgyűlése XXVIII. ülésszakán 1973. december 14-én elfogadott egyezményre, — az 1979. december 18-án, New Yorkban kötött, a túszszedés elleni nemzetközi egyezményre, — a repülőtereken elkövetett erőszakos cselekmények leküzdésére az 1980. február 24-én aláírt jegyzőkönyvre, az alábbiakban állapodtak meg:

Source: https://magyarkozlony.hu/hivatalos-lapok/f1f9a9ac6de8df1b0a21bad9183319953796b6c0/dokumentumok/61a95308220709be5de688899d898715dc8bac43/letoltes